**ФАО тариқи омӯзишҳои ҳадафманд кишоварзони Тоҷикистонро ҷиҳати мубориза бо касалии занги зарди гандум тавонманд мегардонад**

***26 майи соли 2025, Душанбе*** – Созмони озуқаворӣ ва кишоварзии Созмони Милали Муттаҳид (ФАО) бомуваффақ як силсила омӯзишҳои амалиро, ки барои тақвияти зарфияти кишоварзон, агрономҳо ва мутахассисони техникӣ дар пешгирӣ, ташхис ва мудирияти касалиҳои занги зарди гандум дар Тоҷикистон равона гардида буд, ба анҷом расонд.

Ин тренингҳои омӯзишӣ, ки дар доираи лоиҳаи «Тақвияти ҳамкориҳои минтақавӣ ва иқтидори миллӣ оид ба назорат ва идоракунии касалиҳои занги зарди гандум дар Осиёи Марказӣ ва Қафқоз **(CACRust)**» ба рох монда шуда буд, дар вилоятҳои Хатлону Суғд ва шаҳри Ҳисор баргузор гардиданд. Ташаббуси мазкур хоҷагиҳои инфиродӣ ва коршиносони маҳаллӣ дар соҳаи кишоварзиро ҳамчун як бахше аз талошҳои васеъ оид ба беҳтар намудани омодагии миллӣ ва ҳамкории минтақавӣ дар мубориза бо таҳдидҳо аз касалиҳои занги зарди гандум фаро гирифт.

Лоиҳаи CACRust, ки аз ҷониби ФАО бо дастгирии **Барномаи шарикии FAO-Туркия (БШФТ)** амалӣ карда мешавад, ҳадафи коҳиш додани таъсири касалиҳои занг, бахусус занги поя, рах ва барг мебошад, ки ҳамчунон ба истеҳсоли гандум ва амнияти озуқаворӣ дар саросари минтақа хатари ҷиддӣ эҷод мекунанд.

Ин барномаи омӯзишӣ иштирокчиёнро бо равишҳои **Муҳофизати интегратсионии растаниҳо** шинос намуда, ба пешгирӣ тавассути истифодаи навъҳои гандуми ба занг тобовар, ташхиси барвақтии саҳроӣ ва беҳтар кардани назорат ва мониторинг таъкид кард. Дар машгулиятхо инчунин масъалаи сари вакт ва бехавф ба кор бурдани фунгитсидхо барои коҳиши талафоти эхтимолии ҳосил муҳокима карда шуд.

Илова бар ин, модулҳои таълимии махсус барои мутахассисони техникӣ ба усулҳои пешрафтаи мониторинг, ҷамъоварии маълумот ва таҳкими робита миёни хадамоти миллии ҳифзи растаниҳо ва ҷомеаҳои кишоварзӣ тамаркуз карданд.

«Занги зарди гандум ба системаҳои кишоварзии мо таҳдид мекунад. Тавассути ин омӯзиш ФАО кишоварзон ва коршиносони соҳаи кишоварзиро бо воситаҳо ва донишҳои зарурӣ барои андешидани чораҳои саривақтӣ ва муассир муҷаҳҳаз мегардонад. Тақвияти таҷрибаи маҳаллӣ калиди идоракунии устувори касалиҳо ва амнияти озуқавории дарозмуддат дар минтақа аст», - гуфт Агаси Арутюнян, и.в. Намояндаи ФАО дар Тоҷикистон.

Иштирокчиён барои омӯзиши амалӣ ва аҳамияти тавсияҳои мушаххас марбут ба минтақа изҳори миннатдорӣ карданд. ФАО ҳамчунон ҷонибдори дастгирии Тоҷикистон ва минтақаи васеътари Осиёи Марказӣ ва Қафқоз дар бунёди системаҳои устувори кишоварзӣ ва ноил шудан ба амнияти устувори озуқаворӣ боқӣ мемонад.

**Оид ба Барномаи шарикии ФАО ва Туркия**

Ҳадафҳои Барномаи шарикии ФАО ва Туркия саҳм гузоштан ба амнияти озуқаворӣ, коҳиши сатҳи камбизоатӣ дар деҳот, идоракунии устувори ҷангал, мубориза бо биёбоншавӣ ва ҳифзи экосистема дар Озарбойҷон, Қазоқистон, Қирғизистон, Тоҷикистон, Туркия, Туркманистон, Узбекистон ва дигар кишварҳои мавриди таваҷҷӯҳи тарафайн мебошанд.

Маблағгузории марҳилаи аввали Барномаи шарикии ФАО ва Туркия дар соҳаи озуқаворӣ ва кишоварзӣ, ки соли 2007 оғоз ёфта буд, аз фонди мақсаднок бо 10 млн.доллари ИМА амалӣ мегардид ва аз ҷониби Ҳукумати Ҷумҳурии Туркия маблағгузорӣ шуд, ки онро Вазорати кишоварзӣ ва зоҷагии ҷангал намояндагӣ мекард. Дар марҳилаи аввали ин барнома аз соли 2009 то 2015 дар 16 кишвари ҷаҳон 28 лоиҳа амалӣ гардид.

Соли 2014 Туркия ва ФАО дар баробари марҳилаи якум, созишнома оид ба татбиқи марҳилаи дуюми Барномаи шарикии ФАО ва Туркия дар соҳаи хоҷагии ҷангал бо саҳми иловагӣ ба маблағи 20 миллион доллари ИМА-ро ба имзо расонданд. Дар натиҷа, саҳми умумии Туркия 30 миллион доллари ИМА-ро ташкил намуд.